Ιστορία Τέχνης- Ελένη Τραγέα

4ο μάθημα : 1. **Η τέχνη των Ετρούσκων**

**1. Η τέχνη των Ετρούσκων**

**Εισαγωγή στον πολιτισμό των Ετρούσκων**

Για πολύ κόσμο ο πολιτισμός των Ετρούσκων είναι άγνωστος. Ποιοι λοιπόν ήταν οι Ετρούσκοι, που και πότε αναπτύχθηκε ο πολιτισμός τους; Ποια ήταν η θρησκεία και η γλώσσα τους; Και τι τέχνη παρήγαγε ο πολιτισμός αυτός;

Ο πολιτισμός των Ετρούσκων εμφανίζεται με σαφήνεια την εποχή του Σιδήρου (γύρω στο 1000 π.Χ.) και καταλαμβάνει ένα σημαντικό τμήμα της Βόρειας και Δυτικής Ιταλικής χερσονήσου. Ήταν αυτόχθονες. Το όνομα Ετρούσκοι τους αποδόθηκε από τους μετέπειτα κατοίκους της Ιταλίας, τους Ρωμαίους. Οι ίδιοι ονόμαζαν τους εαυτούς τους Τυρρηνοί ή Ρασίννες. Μιλούσαν μια δική τους γλώσσα η οποία παραδόξως δεν ανήκει στις Ινδο-Ευρωπαϊκες γλώσσες αλλά έχει μεταφραστεί. Η γραφή τους στηρίζεται στο Ελληνικό αλφάβητο το οποίο τον 7ο π.Χ αιώνα εισήγαγαν από τον Αρχαίο Ελληνικό πολιτισμό και το προσάρμοσαν στη δική τους γλώσσα. Αν και οι αρχαιολόγοι- γλωσσολόγοι έχουν κατορθώσει να συντάξουν λεξιλόγια της γλώσσας τους, τα Ετρουσκικά κείμενα που έχουν διασωθεί δεν εκφράζουν τον πλούτο της γλώσσα τους καθώς είναι μόνο εμπορικά και διοικητικά κείμενα. Είναι κρίμα που άλλα κείμενα δεν είναι διαθέσιμα, καθώς φαίνεται ότι η λογοτεχνία ήταν ανεπτυγμένη στον πολιτισμό αυτό με ύμνους, ποιήματα και διαφόρων τύπων αφηγήσεις.

Αν και ο σύντομος αυτός χρονικά πολιτισμός φαίνεται ότι ανθούσε έχουμε λίγες πληροφορίες για την εσωτερική ιστορία του. Τα δικά τους κείμενα που έχουν σωθεί μας δίνουν λίγες σχετικές πληροφορίες και οι αναφορές στην ιστορία τους από Έλληνες και Ρωμαίους συγγραφείς είναι επίσης λιγοστές. Από την τέχνη αντιλαμβανόμαστε ότι ο πολιτισμός είχε πολλές εκφάνσεις, καλλιτεχνικά δρώμενα και αθλητικούς αγώνες αλλά μεγάλες επιρροές από τον Ελληνικό πολιτισμό και σε ένα βαθμό συμμετοχή σε αυτόν, αλλά τα περισσότερα ερωτήματα παραμένουν χωρίς απαντήσεις. Φαίνεται ωστόσο ότι ο πολιτισμός τους αναπτύχθηκε σε μια κοσμοπολίτικη περίοδο όπου τα σύνορα ήταν ανοικτά και τα ταξίδια - εμπόριο ανάμεσα στην Ετρουρία, την Ελλάδα, τη Σικελία, την Κύπρο και την Εγγύς Ανατολή συχνά. Οι Ετρούσκοι έφερναν διάσημους Έλληνες καλλιτέχνες να διεκπεραιώσουν έργα στη χώρα τους, θυσίαζαν στα μεγάλα Ελληνικά ιερά και συχνά συμμετείχαν σε Ελληνικούς αγώνες. Η επίδραση λοιπόν ανάμεσα στους δύο πολιτισμούς θα ήταν μεγάλη, κυρίως όπως φαίνεται από το 600 π.Χ. και μετά. Οι Ρωμαίοι κατακτούν τη γεωγραφική αυτή περιοχή με αποτέλεσμα σταδιακά ο πολιτισμός των Ετρούσκων να εξαφανιστεί γύρω στο 200 π.Χ

**Η τέχνη**

Οι περίοδοι της Ετρουσκικής τέχνης:

* 900 - 675 π.Χ. - Περίοδος της τέχνης της Βιλλανοβαν
* 675-575 π. Χ.- Περίοδος Ανατολικής Επίδρασης
* 575-480 π.Χ. Αρχαϊκή Περίοδος
* 480-300 π.Χ. Κλασσική Περίοδος
* 300-50 π.Χ. Ελληνιστική ή Ύστερη Περίοδος

**α) 900 - 675 π.Χ. - Περίοδος της τέχνης της Βιλλανοβαν**

Σε αυτή την πρώτη περίοδο οι Ετρούσκοι μόλις έχουν αρχίσει να οργανώνουν τις πρώτες υποτυπώδεις πόλεις τους, οι οποίες στηρίζονται σε σχετικά πρόχειρες κατασκευές. Ξύλινα καλύβια είναι τα σπίτια και χωμάτινοι οι δρόμοι. Ωστόσο τα πρώτα δείγματα τέχνης εμφανίζονται. Πρόκειται για ταφική τέχνη, τεφροδόχοι και κτερίσματα. Πρόκειται για αγγεία κυρίως διαφόρων τύπων, τα οποία ακόμα δημιουργούνται χωρίς κεραμικό τροχό. Δύο τεχνικές έχουν ενδιαφέρον και είναι χαρακτηριστικές των Ετρούσκων:

Ι) **Impasto:** πηλός που περιέχει προσμίξεις από άλλα στοιχεία όπως π.χ. μικρές πέτρες. Ο πηλός δημιουργεί ανάγλυφα στην επιφάνεια του αγγείου. Η ανομοιομορφία του πηλού κατά το ψήσιμό τους δημιουργούσε ένα εφε χρωματικής όμπρας. Με αυτό τον τρόπο δημιουργούσαν συνήθως τα πιο καθημερινά αγγεία αλλά βρίσκουμε με την ίδια τεχνοτροπία και ταφικά αγγεία.

ΙΙ**) Bucchero**: Δεν είμαστε σίγουροι για το πως γινόταν αυτή η τεχνική. Ο πηλός κατά το ψήσιμό του οξειδώνεται και παίρνει ένα μαύρο γυαλιστερό χρώμα. Τα πήλινα αγγεία της τεχνικής αυτής μιμούνται την αίσθηση ενός μεταλλικού αγγείου.

**β) 675-575 π. Χ.- Περίοδος Ανατολικής Επίδρασης**

Η ανακάλυψη ενός αγγείου με τεχνοτροπία Bucchero στη Συρία αποδεικνύει το εμπόριο ανάμεσα στους Ετρούσκους και την ανατολή, αυτή την περίοδο. Η επίδραση της ανατολής στην τέχνη είναι εμφανής και στη θεματολογία αλλά και στην τεχνική. Για παράδειγμα στα έργα τους εμφανίζεται η απεικόνιση λιονταριών ένα ζώο που δεν υπήρχε στο χώρο της Ιταλίας και προφανώς το αντιγράφουν από έργα της Ανατολής. Επίσης συχνά σε τάφους βρίσκουμε κτερίσματα που έχουν εισαχθεί από την ανατολή. Τα έργα αυτά θα θεωρούνταν ιδιαίτερα πολυτελή και θα ανήκαν στην αριστοκρατία της εποχής.

**γ) 575-480 π.Χ. Αρχαϊκή Περίοδος**

Από εδώ και πέρα ξεκινάει μια ισχυρή επίδραση από την αρχαία Ελλάδα, με αποτέλεσμα οι περίοδοι της τέχνης να ταυτίζονται με αυτές της Ελληνικής τέχνης. Έτσι τον 7ο αιώνα εμφανίζονται τα **γεωμετρικά μοτίβα** που την ίδια περίοδο κυριαρχούν στην Ελληνική τέχνη. Γρήγορα τα ετρουσκικά γεωμετρικά αγγεία ωριμάζουν και περνούν στην απεικόνιση ανθρώπινων και ζωικών μορφών με γεωμετρικό τρόπο.

Αυτήν την εποχή επίσης εμφανίζεται η **μνημειώδη γλυπτική**. Μια ιδιαιτερότητα της τέχνης των Ετρούσκων είναι η **ευρεία χρήση του πηλού και στη γλυπτική και στην διακόσμηση αρχιτεκτονικών κτιρίων**. Τέτοια χρήση της κεραμικής συναντάται και στην Αρχαία Κόρινθο αλλά όχι στον ίδιο βαθμό.

Τα αγάλματα ακολουθούν τα αρχαϊκά πρότυπα αν και φτιαγμένα από πηλό. Επίσης συναντάμε ζωοφόρους μετόπες και αετώματα φτιαγμένα από πηλό.

Αν και από νωρίτερα η τέχνη των Ετρούσκων είναι σε μεγάλο βαθμό **ταφική**, από την περίοδο αυτή έχουν ανακαλυφθεί ολόκληρες νεκροπόλεις (μεγάλα δηλαδή νεκροταφεία με τάφους μεγάλους και πολυτελείς που μοιάζουν με κατοικίες). Εκεί θάβονταν νεκροί πολλών διαφορετικών οικογενειών άλλοι περισσότερο πλούσιοι και άλλοι λιγότερο. Οι νεκροπόλεις αυτές περιέχουν πολλά δείγματα της τέχνης της εποχής αυτής και πλούσιες τοιχογραφίες. Στις τοιχογραφίες τα θέματα συχνά έρχονται από την Ελληνική Μυθολογία αλλά είναι συνδυασμένα με δικούς τους μύθους που δεν γνωρίζουμε και δεν μπορούμε να κατανοήσουμε. Ένα άλλο αντικείμενο που συχνά συναντάται στους τάφους της εποχής είναι οι καθρέπτες. Είναι μεταλλικοί με σκαλίσματα στην μια πλευρά. Τα θέματα της διακόσμησης είναι εμπνευσμένα από την Αφροδίτη, την ωραία Ελένη ή από ερωτικές ιστορίες. Να σημειωθεί ότι ο καθρέπτης ήταν παραδοσιακά ένα από τα αντικείμενα της προίκας της νύφης.

**δ) 480-300 π.Χ. Κλασσική Περίοδος**

Από αυτή την εποχή τα σημαντικότερα έργα των Ετρούσκων που μας έχουν μείνει βρέθηκαν και αποτελούν μέρος της νεκρόπολης της Tarquinia. Η νεκρόπολη είναι διακοσμημένη με πολλές τοιχογραφίες που είναι μάλιστα πιθανό να έχουν γίνει και από Έλληνες καλλιτέχνες. Από εδώ μπορούμε λοιπόν να φανταστούμε πως θα ήταν η ζωγραφική και στην αρχαία Ελλάδα όπου δεν έχουν μείνει δείγματα αν κα γνωρίζουμε από πηγές ότι η τέχνη ήταν αναπτυγμένη. Τα θέματα διακόσμησης στους τάφους περιλαμβάνουν δείπνα, συμπόσια, αγωνίσματα, κυνήγι και ψάρεμα κ.α. Είναι δύσκολο να καταλάβει κανείς ποια ήταν η σημασία των θεμάτων αυτών στην ταφική διακόσμηση. Περιέγραφαν τις ταφικές τελετουργίες, όσα δηλαδή έκαναν οι ζωντανοί για να τιμήσουν τον νεκρό στην κηδεία του ή παρουσίαζαν την "άλλη ζωή" εμπεριέχοντας την ευχή ότι θα είναι τόσο ευχάριστη όσο η προηγούμενη πάνω στη γη; Η συχνή απεικόνιση μιας κλειστής πόρτας στους τάφους ωστόσο θα πρέπει να συμβολίζει το πέρασμα στον άλλο κόσμο.

Όπως και στην Αρχαία Ελλάδα την εποχή αυτή στην κεραμική επικρατεί αρχικά ο μελανόμορφος ρυθμός και με μια μικρή καθυστέρηση και ο ερυθρόμορφος. Η επίδραση της Κλασσικής γλυπτικής είναι επίσης εμφανής στη γλυπτική των Ετρούσκων της εποχής αυτής.

**ε) 300-50 π.Χ. Ελληνιστική ή Ύστερη Περίοδος**

Μέσα σε αυτά τα χρόνια σταδιακά οι πόλεις των Ετρούσκων κατελήφθησαν από τους Ρωμαίους και είναι πλέον δύσκολο να γίνει η διάκριση ανάμεσα σε τέχνη των Ρωμαίων και των Ετρούσκων. Τα τελευταία χαρακτηριστικά δείγματα της τέχνης των Ετρούσκων είναι και πάλι ταφικά, κυρίως σαρκοφάγοι του 2ου περίπου αιώνα. Στο τάφο του Franscois η θεματολογία των τοιχογραφιών που παρουσιάζει τον πόλεμο ανάμεσα σε Έλληνες και Τρώες και τη σφαγή των Τρώων αιχμαλώτων ίσως να εκφράζει τις αναταραχές της εποχής και τις πολεμικές συγκρούσεις Ρωμαίων και Ετρούσκων. Στις τοιχογραφίες αυτές συναντάμε και δύο μορφές που συνδέονται για τους Ετρούσκους με τον θάνατο τον Charun και την Vanth. Ο Charun (Χάρος) είναι μπλε υπενθυμίζοντας τη σήψη του νεκρού σώματος και κρατάει ένα σφυρί. Ο ρόλος του είναι να προστατεύει το νεκρό σώμα. Η Vanth είναι η ψυχοπομπός. Πρόκειται για μια γυναικεία μορφή συνήθως γυμνόστηθη με κοντό χιτώνα (ενδυμασία κυνηγού) κρατάει το κλειδί για να ανοίξει την πόρτα του κάτω κόσμου, ένα πυρσό για να φωτίσει το δρόμο στην ψυχή και ένα πάπυρο ο οποίος έχει μάλλον καταγεγραμμένη τη μοίρα της ψυχής. Η αλλαγή του θέματος των ταφικών τοιχογραφιών είναι και εδώ εμφανής. Από τις τιμές προς το νεκρό με χαρούμενες τελετές (συμπόσια και χορούς) της προηγούμενης περιόδου έχουμε περάσει σε πιο μελαγχολικές απεικονίσεις του περάσματος στον κάτω κόσμο. Είναι άραγε η αλλαγή αυτή ένα σημάδι ενός πολιτισμού που έχει συναίσθηση ότι σβήνει κάτω από τους Ρωμαίους κατακτητές;

Στο άγαλμα του ομιλητή βρίσκουμε πια μια τέχνη που είναι περισσότερη Ρωμαϊκή παρά των Ετρούσκων. Το άγαλμα αυτό είχε παραγγελθεί από Ετρούσκο όπως φαίνεται από την επιγραφή αλλά ακολουθεί τα ιδεώδη της Ρωμαϊκής τέχνης και του πολιτισμού. Κατά συνέπεια είναι ένα μίγμα στοιχείων από τους δύο πολιτισμούς (Ετρούσκων και Ρωμαίων) και συμβολίζει το πέρασμα στην επόμενη εποχή και στη Ρωμαϊκή τέχνη.